金山寄懷秦太虛用建除體
作者：李之儀
朝代：宋

paragraphs: 建古求亡子，寓意一何疏。
除道聲出師，老將定胡盧。
滿座語更發，誰是囊中珠。
平生不少貸，鮮不相謂迂。
定分固有來，跛鱉參乘駒。
執別纔幾日，眷眷瞻雲衢。
破碎物役爾，此理君何如。
危步上傑觀，疇昔相携扶。
成茲塵外趨，感慨反不舒。
收我漏盡景，課君種樹書。
開山一百里，玉粒隨香葅。
閉口不復語，早晚同歸與。